กลุ่มธนาคารยังน่าลงทุนอย่างมาก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

...เจียรนัย อุตะมะ
นักวิเคราะห์คงคำแนะนำ “ลงทุนมากกว่าตลาด” สำหรับกลุ่มธนาคาร ภายหลังตัวเลขการเติบโตสินเชื่อเดือน ม.ค. 2553 ออกมาอ่อนตัวตามฤดูกาล
นักวิเคราะห์บริษัทหลักทรัพย์ (บล.) เคจีไอ (ประเทศไทย) ให้ความเห็นว่า โดยปกติเดือน ม.ค. จะเป็นช่วงสินเชื่ออ่อนตัว โดยรวมแล้วยังคาดว่าธนาคารที่ทำการศึกษาจะรายงานสินเชื่อขยายตัว 6.5% ในปี 2553 เทียบกับ 1.1% ในปี 2552 ตามการฟื้นตัวของเศรษฐกิจและมาตรการกระตุ้นเศรษฐกิจของรัฐบาล
นอกจากนั้น ยังคาดว่าส่วนต่างดอกเบี้ยจะเพิ่มกว่า 0.15% เทียบกับ ลบ 0.33% ในปี 2552 และคาดว่ารายรับค่าธรรมเนียมจะขยายตัวกว่า 16% เทียบกับ 13% ในปี 2552 
“เราคาดว่าค่าใช้จ่ายสำรองต่อหนี้เสีย (Credit Cost) จะลดลงตามการฟื้นตัวของเศรษฐกิจ และคาดว่ากำไรจากการดำเนินงานจะขยายตัวกว่า 16% เทียบกับ ลบ 5.2% ในปี 2552”
ดังนั้น บล.เคจีไอ ยังคงให้น้ำหนัก “มากกว่าตลาด” โดยมีธนาคารกสิกรไทย (KBANK) ธนาคารกรุงไทย (KTB) และธนาคารกรุงเทพ (BBL) เป็นหุ้นเด่น ความเสี่ยงในระยะสั้นยังอยู่ที่ปัจจัยการเมืองเป็นหลัก
ด้านสถาบันวิจัยนครหลวงไทย (SCRI) ยังให้น้ำหนักการลงทุนกลุ่มธนาคารมากกว่าตลาดเช่นกัน โดยให้ความเห็นว่า การปรับตัวลดลงของสินเชื่อเป็นไปตามวงจรธุรกิจปกติและคาดว่าการเติบโตของสินเชื่อในปี 2553 ในกรอบ 7–10% จะยังมีความเป็นไปได้ 
SCRI ยังเลือกให้ธนาคารกรุงศรีอยุธยา (BAY) เป็นหุ้นที่แนะนำให้เลือกลงทุนสูงสุดของกลุ่ม และแนะนำ “ซื้อ” ธนาคารไทยพาณิชย์ (SCB) และ BBL ส่วนธนาคารทหารไทย (TMB) แนะนำ “ซื้อเก็งกำไร”
สถานการณ์ของสินเชื่อและเงินฝากของธนาคารพาณิชย์ 8 แห่งในเดือน ม.ค. 2553 อ่อนตัวลงจากเดือน ธ.ค. 2552 เล็กน้อย โดยเงินฝากปรับลดลง 0.8% จาก ธ.ค. 2552 เป็น 6.09 ล้านล้านบาท (ลดลง 4.9 หมื่นล้านบาท) และสินเชื่อลดลง 0.6% จาก ธ.ค. 2552 เป็น 5.67 ล้านล้านบาท (ลดลง 3.2 หมื่นล้านบาท) การลดลงของสินเชื่อในช่วงต้นปีถือว่าเป็นเรื่องปกติของวงจรธุรกิจ เนื่องจากมีการใช้เงินกู้ระยะสั้นเพื่อเป็นเงินหมุนเวียนระยะสั้นเพิ่มมากในช่วงปลายปีก่อน
ทั้งนี้ สินเชื่อของธนาคารขนาดเล็กยังขยายตัวเป็นบวกจากเดือนก่อนหน้าทุกแห่ง โดยปรับเพิ่มขึ้นเฉลี่ย 1.5% จาก ธ.ค. 2552 สะท้อนถึงความต้องการสินเชื่อเช่าซื้อซึ่งเป็นกลุ่มเป้าหมายของธนาคารเหล่านี้ยังขยายตัวได้ดีต่อเนื่อง
KTB การขยายตัวของสินเชื่อดีที่สุด เป็นธนาคารพาณิชย์เพียงแห่งเดียวในกลุ่มธนาคารขนาดใหญ่ที่ยังสามารถขยายสินเชื่อเพิ่มขึ้น 1% จาก ธ.ค. 2552 เป็น 1.09 ล้านล้านบาท ซึ่งเป็นการขยายตัวเป็นบวก จาก ธ.ค. 2552 ติดต่อกันเป็นเดือนที่ 4 เฉลี่ยประมาณ 1% ต่อเดือน หรือประมาณ 9,000 ล้านบาทต่อเดือน
SCRI คาดว่าเป็นผลจากที่ธนาคารเน้นการปล่อยสินเชื่อให้กับผู้ประกอบการขนาดกลางและขนาดเล็กในกลุ่มรับเหมาก่อสร้างที่เกี่ยวข้องกับโครงการไทยเข้มแข็งของรัฐบาลในปี 2553
KTB ตั้งเป้าการขยายตัวของสินเชื่อสุทธิในกรอบ 6–7% จากช่วงเดียวกันของปีก่อนหรือประมาณ 7.5 หมื่นล้านบาท เป็น 1.15 ล้านล้านบาท
สินเชื่อของ TMB และ SCB ลดลงมากที่สุด TMB เป็นธนาคารที่มีสินเชื่อลดลงมากที่สุดถึง 3% จาก ธ.ค. 2552 หลังจากที่ใน ธ.ค. 2552 ทำสถิติการปรับเพิ่มขึ้น 2.9% จาก ธ.ค. สูงที่สุดในรอบปี 2552 
ทั้งนี้ TMB ตั้งเป้าสินเชื่อของปี 2553 จะให้ขยายตัว 8–10% หรือประมาณ 3.6 หมื่นล้านบาท โดยเน้นกลุ่มสินเชื่อบริษัทขนาดใหญ่มากที่สุด 
สำหรับธนาคารที่มีสินเชื่อลดลงมากที่สุดเป็นอันดับรองลงมาเป็น SCB ที่ลดลง 2.2% จาก ธ.ค. 2552 มากกว่า KBANK ที่ลดลง 1% จาก ธ.ค. 2552 ซึ่งคาดว่าเป็นผลจากฐานสินเชื่อในเดือน ธ.ค. ที่สูงขึ้นมาก
ธนาคารเล็กโตจากสินเชื่อรถยนต์ ธนาคารทิสโก้ (TISCO) เป็นธนาคารที่มีอัตราการขยายตัวของสินเชื่อสูงที่สุดในเดือน ม.ค. 2553 ที่ 4.2% จาก ธ.ค. หลังจากที่สินเชื่อติดลบ 6.8% ในเดือน ธ.ค.
ส่วนธนาคารธนชาต (TBANK) และธนาคารเกียรตินาคิน (KK) ต่างก็มีการขยายฐานสินเชื่อเพิ่มขึ้นอย่างต่อเนื่องอีก 0.5% และ 1.1% ตามลำดับ 
SCRI ประเมินว่า การเพิ่มขึ้นของสินเชื่อยังเป็นอานิสงส์จากสินเชื่อเช่าซื้อรถยนต์ จากยอดขายรถยนต์ที่โตโยต้ารายงานว่าเพิ่มขึ้นอีก 49,560 คัน ทั้งจากรถยนต์นั่งและรถปิกอัพ 
ทั้งนี้ SCRI คาดยอดขายรถยนต์ในช่วงครึ่งแรกปี 2553 จะยังคงเติบโตเมื่อเทียบกับช่วงเดียวกันของปีที่แล้ว เนื่องจากความเชื่อมั่นผู้บริโภคที่เริ่มปรับดีขึ้น และฐานยอดขายที่ต่ำในปีก่อน โดยคาดว่ายอดขายรถปิกอัพ 1 ตันจะกลับมาเติบโตเพราะได้รับประโยชน์จากโครงการไทยเข้มแข็งและราคาสินค้าเกษตรที่ฟื้นตัว ทำให้สินเชื่อเช่าซื้อจากกลุ่มรถปิกอัพน่าจะฟื้นตัวดีกว่าปีก่อน